b'\n_START_ARTICLE_\nJakob Rigler\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval v Ribnici. Prve gimnazijske razrede je opravil v Ko\xc4\x8devju in po vojni nadaljeval \xc5\xa1olanje v Ljubljani, kjer je 1948 maturiral. Vpisal se je na slavisti\xc4\x8dni oddelek ljubljanske Filozofske fakultete, za o\xc5\xbeje \xc5\xa1tudijsko podro\xc4\x8dje je izbral sloven\xc5\xa1\xc4\x8dino in ru\xc5\xa1\xc4\x8dino. V \xc5\xa1tudijskih letih je za znanstvene obravnave slovenskega jezika tri leta zapored prejel Pre\xc5\xa1ernovo nagrado za \xc5\xa1tudente. Doktoriral je 1960 z doktorsko disertacijo Ju\xc5\xbenonotranjski govori, ki je v dopolnjeni obliki iz\xc5\xa1la \xc4\x8dez tri leta pri SAZU._NEWLINE_Rigler je bil znanstveni svetnik na In\xc5\xa1titutu za slovenski jezik Frana Ramov\xc5\xa1a ZRC SAZU, tik pred smrtjo (1985) pa je bil izvoljen tudi za dopisnega (izrednega) \xc4\x8dlana SAZU. Sodeloval je pri pripravah za Slovenski, Splo\xc5\xa1noslovanski in Evropski lingvisti\xc4\x8dni atlas. Bil je \xc4\x8dlan komisije za pravopis, pravore\xc4\x8dje in gramatiko in komisije za zgodovinske slovarje. Od 1972 do 1974 je predsedoval Zvezi slavisti\xc4\x8dnega dru\xc5\xa1tva Slovenije. Bil je urednik Slavisti\xc4\x8dne revije in sourednik Zbranega dela I. Frana Ramov\xc5\xa1a._NEWLINE_Z dialektolo\xc5\xa1kimi razpravami je zajel celotno jezikovno ozemlje. Na podlagi nare\xc4\x8dnega in zgodovinskega gradiva je obravnaval doslej nerazlo\xc5\xbeene ali napa\xc4\x8dno pojasnjene glasovne pojave slovenskega jezika, ki jih je opisoval in razlagal v njihovi sistemski povezanosti in soodvisnosti. Za sofijski mednarodni slavisti\xc4\x8dni kongres (1963) je napisal razpravo Pregled osnovnih razvojnih etap v slovenskem vokalizmu, ki je bila sprejeta kot metodolo\xc5\xa1ka novost. 1983 je s Tinetom Logarjem izdal Karto slovenskih nare\xc4\x8dij._NEWLINE_Ukvarjal se je z jezikom slovenskih protestantov, zlasti Trubarjevim, o tem napisal ve\xc4\x8d razprav, celovit prikaz je strnil v monografiji Za\xc4\x8detki slovenskega knji\xc5\xbenega jezika (1968). Rigler je avtor teze, da je Trubar za osnovo knji\xc5\xbenega jezika izbral govorico Ljubljane in ne Ra\xc5\xa1ice._NEWLINE_Sodeloval je pri pripravah za Slovar slovenskega knji\xc5\xbenega jezika in izdelavi Na\xc4\x8drta pravil za novi slovenski pravopis.'